钦定古今图书集成/明伦汇编/氏族典/第336卷 > 刘元佐
## 钦定古今图书集成/明伦汇编/氏族典/第336卷 > 刘元佐

按《唐书刘元佐传》：“元佐，滑州匡城人，犯法亡命，从永
平军，稍为牙将。大历中，李灵曜据汴州反，元佐乘其
无备。”取宋州，诏以隶李勉，即表署刺史。德宗建中
初，李纳叛，元佐大破纳兵。李希烈反，元佐数困贼。帝
在奉天，垂意关东，乃诏检校尚书左仆射，加汴宋节
度使、陈州诸军行营都统。元佐本名洽，至是赐名以
尊宠之。假子乐士朝私元佐嬖妾，惧事觉，鸩元佐死，
谥曰“壮武。”众起元佐子士宁于丧，帝遂以士宁为左
金吾卫将军，嗣节度。士宁忍暴，尝手杀人，其下厌苦
不服。尝畋城南未还，李万荣分兵闭诸门，士宁奔京
师。